འཁོར་འདས་སྣང་སྲིད་ཀྱི་བཀོད་པ་དང་སྣང་ཚུལ་གྱི་རོལ་པ་ཇི་སྙེད་ཅིག་སྲིད་པ་ཐམས་ཅད་ད་ལྟའི་རིག་པ་རྗེན་པ་འདིའི་ངང་དུ་རྩོལ་མེད་ལྷུན་གྲུབ་ཀྱི་ཚུལ་དུ་རྫོགས་པས་ན་རྫོགས་པ་དང་།དེའི་གོང་ན་གཞན་མེད་པས་ན་ཆེན་པོ་ཞེས་བྱ་བའོ།ཡང་ན་རྫོགས་པ་དེ་ལའང་ཀུན་རྫོགས་དང་ཡོངས་རྫོགས་ཐ་ཚན་རྫོགས་པ་དང་གསུམ་སྟེ།ཀུན་རྫོགས་པ་ནི་འཁོར་བ་དང་འཁོར་བའི་བོན་ཀུན་རྫོགས།ཡོངས་རྫོགས་པ་ནི་མྱང་འདས་དང་མྱང་འདས་ཀྱི་བོན་ཡོངས་རྫོགས།ཐ་ཚན་རྫོགས་པ་ནི་འཁོར་འདས་གཉིས་ཀའི་བོན་རྣམས་རྫོགས་པས་ན་རྫོགས་པ་དང་།དེའི་གོང་ན་གཞན་མེད་པས་ན་ཆེན་པོ་སྟེ།རྫོགས་ཆེན་བསྒྲགས་པ་སྐོར་གསུམ་གྱི་ནང་ཚན་སྟེང་ལྷ་ཡུལ་དུ་བསྒྲགས་པའི་བོན་སྡེ་རྫོགས་པ་ཆེན་པོ་ལུང་དྲུག་ལས།ཀུན་རྫོགས་ཡོངས་རྫོགས་ཐ་ཚན་འུབ་ཀྱིས་རྫོགས།རྫོགས་དོན་བཤད་མེད་གཤེན་ལྷ་དཀར་པོའི་ཐུགས།ཞེས་གསུངས་པ་ལྟར་རོ།